Geen inenting, geen spyt vir gholfster | Netwerk24
05 Augustus 2021 10:24
Bryson DeChambeau, wat die gholftoernooi by die Olimpiese Spele misgeloop het nadat hy positief vir die koronavirus getoets is, sê hy is nie spyt dat hy nie ingeënt is nie.
Bryson DeChambeau het die Olimpiese Spele weens Covid-19 misgeloop. Foto: Getty Images
Die 27-jarige Amerikaner wil glo nie die entstof neem as dit moontlik tot nadeel van ander is nie.
"Die entstof verhoed nie noodwendig dat jy die koronavirus opdoen nie," sê DeChambeau, sewende op die wêreldranglys.
"Ek is jonk genoeg, ek sal dit eerder gee vir mense wat dit nodig het. Ek het dit nie nodig nie.
"Ek is gesond. Ek is 'n jong individu wat gesond sal bly en aanhou om aan my gesondheid te werk. Maar ek dink nie dit is 'n goeie ding om iemand wat dit nodig het die entstof te ontneem nie."
Die voormalige Amerikaanse Ope-kampioen het ongeveer 4,5 kg verloor nadat hy die virus opgedoen het en sal dit oorweeg om iewers in die toekoms ingeënt te word.
"Met verloop van tyd en indien dit hoofstroom raak – soos regtig hoofstroom – en al die newe-effekte is behoorlik ondersoek, dan ja. My ouers is ingeënt. Ek is nie gekant teen inentings nie," sê DeChambeau. – Reuters